LAMMES: Streiken setter store deler av Politi-Norge ut av spill. Foto: NTB Scanpix

Streiken lammer Politi-Norge

(VG Nett) Kriminelle utlendinger løslates, politiet stenger dørene og etterforskningen stanses. Nå blir det mer kaos.

Lars Akerhaug

Målfrid Bordvik

Oppdatert 6. juni 2012

Artikkelen er over åtte år gammel

Derfor streiker de LO Stat, YS Stat og Akademikerne ble 2. juni enig med staten om rammen i lønnsoppgjøret. Unio Stat sa nei til tilbudet.

Oppgjøret har en ramme på 3,97 prosent, i tillegg kommer resirkulerte midler på 0,1 prosent. Til sammen utgjør dette 4,07 prosent.

Oppgjøret sikrer alle ansatte i staten et generelt tillegg på 12.000 kroner. Utover dette kommer sentrale tiltak som er avtalt partene imellom, samt lokale tillegg. Det er satt av en pott på 1 prosent til lokale forhandlinger.

For en førstekonsulent i staten med ti års ansiennitet vil dette utgjøre en økning på 17.900 kroner før de lokale forhandlingene starter. Med ett lønnstrinn i de lokale forhandlingene kan økningen bli på til sammen 24.200 kroner.

Partene har også avtalt sentrale tiltak som skal sikre likelønn i staten.

En reguleringsklausul for andre avtaleår sikrer at statstilsatte ikke blir hengende etter industrien, som ennå ikke har gjennomført sine lokale oppgjør.

(Kilde Fornyings-, administrasjon og kirkedepartementet og LO Stat) Vis mer

Du risikerer å møte stengte dører hos politiet og etterforskningskapasiteten er sprengt flere steder på grunn av streiken. Nå varsler streikegeneral Arne Johannessen mer politi-kaos.

Torsdag går hele 153 flere politimenn ut i streik over hele landet.







47 av disse er tjenestemenn som til daglig patruljerer Oslos gater, opplyser visepolitimester Roger Andresen til VG Nett.

ERKJENNER: Visepolitimester Roger Andresen sier at streiken får større konsekvenser dag for dag. Foto: FRODE HANSEN / VG



- Det blir tøffere og tøffere for hver dag som går. Det er åpenbart at jo lenger streiken varer, jo større blir konsekvensene, sier visepolitimester Roger Andresen.

Har du opplevd å ikke få hjelp fra politiet? Ta kontakt med VG Netts reporter!

Han forteller at alle anmeldelser av mindre alvorlige saker, som for eksempel innbrudd, vil bli liggende til streiken er over. Politiet må prioritere de viktigste sakene.

- Alvorlige saker som hvis noen har vært utsatt for vold eller voldtekt eller deres personlige integritet har blitt krenket vil bli prioritert.

Han erkjenner at det vil bli færre pågripelser i dagene mens streiken varer.

- Absolutt, det er klart at dette vil få konsekvenser.

Lammet

I Troms politidistrikt er etterforskningskapasiteten sprengt som følge av streiken.

- Fra og med i morgen er stort sett all etterforskningskapasitet lammet. Vi har kapasitet til å ta de mest akutte sakene, sier etterforskningsleder Odd Morten Pettersen i Troms politidistrikt.

Han forklarer at de har knappe ressurser og at det kan ta lenger tid for politiet å rykke ut på mindre akutte hendelser. Anmeldelser blir også liggende.

- Vi forholder oss til at streik er et lovlig maktmiddel, det har noen konsekvenser, sier han.

Tirsdag ble det kjent at 46 av de 65 innsatte på Trandum løslates. Ni av de løslatte er straffedømte.

- Ingen er dømt for vold. Disse er straffedømt for enten overtredelse av narkotikalovgivningen eller ilagt forelegg for relativt sett mindre alvorlig kriminalitet, skriver kommunikasjonsrådgiver Linda Hafstad i en e-post til VG Nett.

Totalt vil 3637 statlige ansatte organisert i Unio streike fra torsdag. Politiets Fellesforbund er det av forbundene som tar ut flest av sine medlemmer i streik.

I Oslo går streiken utover etterforskningen av organiserte gjengkriminelle.

- Vi begynner å merke effekten av streiken på etterforskningskapasiteten. Det blir en streng prioritering av ressursene, det er ikke til å unngå, sier Einar Aass, sjef ved seksjon for organisert kriminalitet.

Også hans kollega Johan Fredriksen, sjef for Fellesoperativ enhet, merker presset.

- Til tider har vi tynet maksimalt av det vi har til rådighet og måttet gjøre en del beordringer for å få tjenesten til å gå rundt. Det er krevende for ledelsen å opprettholde et nødvendig nivå, men meg bekjent har det ikke gått ut over liv og helse.

- Blir enkelte saker nedprioritert?

- Vi tar de viktigste fangene. Ingen skal føle seg trygg på at det er lettere å begå kriminalitet nå enn før, sier Fredriksen.

Stenger kontorene

I Søndre Buskerud har streiken rammet politiet hardt.

TØFT: Stabssjef ved Oslo politidistrikt, Johan Fredriksen, har tøffe bemanningsoppgaver under streiken. Foto: Helge Mikalsen



- Man har begynt å stenge lensmannskontorene for publikum. Anmeldelser på vinningskriminalitet blir lagt i hauger og stablet til vi er tilbake i gjen, sier leder for Politiets Fellesforbund (PF) i Søndre Buskerud politidistrikt, Roger Fjellin.

Også vekterne er i streik noe som fører til problemer for vaktselskapene som blant annet rykker ut når innbruddsalarmen går.

Flere i streik

I dag streiker 1088 politimenn i det ganske land. Torsdag går hele 153 flere ut i streik. Dermed er det blant Unios forbund bare Forskerforbundet som har flere medlemmer ute i streik. Men Politiets Fellesforbund avviser at streikeuttaket er et forsøk på å ramme samfunnet.

- Nei, Vi har tatt ut medlemmer i forhold til organisasjonene sin størrelse, sier Johannessen.

STREIKEGENERAL: Arne Johannessen leder de streikende og er forbundsleder for Politiets Fellesforbund (PF). Foto: TROND SOLBERG



- Hva tenker du om at politipatruljering og etterforskning lammes?

- Jeg synes det er trist, ikke minst når man kjemper hele året for å få et bedre politi og for å få det til å fungere bedre. Men dette er dessverre streikens pris. Regjeringen må ta ansvar, det er ikke bare vi som har ansvaret for at det er konflikt, sier Johannessen.

Høysesong

Informasjonssjef Andre Thomasgård i Securitas mener det er ubeleilig at både vektere og politi streiker nå, midt i høysesongen for omreisende kriminelle. Fra før er det kjent at Securitas mener at streiken går på liv og helse løs. Hans selskap får ikke rykket ut til kundene når boligalarmen går, eller kiosken blir ranet.

- Ofre for vinningskriminalitet er i enda større grad utsatt for en risiko som hele tiden er til stede.

- At det er politistreik gjør det kanskje ikke bedre?

- Nei, det kommer på toppen av det hele.

Publisert: 06.06.12 kl. 20:32 Oppdatert: 06.06.12 kl. 21:27

Les også

Mer om Lønn